‘Boer soek ŉ vrou’-egpaar se baba geboreBoer Gerrie en sy vrou, Carna (Foto: Cindy Louwrens Fotografie) Die Boer soek ŉ vrou-egpaar Gerrie en Carna Rossouw het Donderdag net ná 16:00 vir die eerste keer ouers geword. Hul babadogtertjie weeg ŉ gesonde 3,29 kg en is 49 cm lank. Carna is gesond en gelukkig, het Gerrie aan Maroela Media gesê. “Sy lyk heel happy. Sy wou graag normaal kraam, maar die dokter het toe voorgestel dat sy eerder ŉ keisersnee laat doen, so dit is hoe dit aan die einde gebeur het. Maar sy lyk goed, sy is mos tough. Vroue is mos maar taaier as mans as dit by pyn kom.” Gerrie en Carna het hul babadogtertjie Sanri genoem, vernoem na Carna se ma, Sandra. Gerrie het gesê hy het tydens Sanri se geboorte ŉ gevoel gehad wat hy nog nooit vantevore beleef het nie. “Ek het nogal gestres, eintlik meer as Carna. Ek was baie bewoë toe die kindjie gebore is, dis ŉ gevoel wat ŉ mens nie ken nie, en nog nooit gehad het nie. Ons is verskriklik dankbaar. Maar die werklikheid het nog nie regtig ingeskop nie. Dit sal eers real voel as ons haar terug plaas toe vat.” Carna het self Sanri se kamer op die plaas ingerig. “Die kamer is lekker bont, maar merendeels groen. Carna het self geverf en al die dekor gedoen,” het Gerrie gesê. “Sanri is klaar so bederf, haar babakamer is vol speelgoed en sy sal seker nie eens al die klere een maal kan dra nie, so baie is daar!” Gerrie en Carna Rossouw (Foto: Cindy Louwrens Fotografie) Gerrie kan nie wag om vir klein Sanri die plaas te wys nie. “Ek dink ek en Sanri gaan sommer groot pelle wees,” het Gerrie gesê. “Ek spot heeltyd met Carna en sê dat Sanri nie skool toe sal wil gaan nie, omdat ek haar heeltyd in my bakkie op die plaas gaan rondry. Ek en sy gaan lekker saam-saam boer.” Oor doeke omruil is Gerrie nog huiwerig. “Ek het nie ŉ goeie maag nie, so ek sal maar die piepiedoeke hanteer, ek weet nie van die ander nie. Carna weet darem ek raak vinnig naar, gelukkig is sy op haar gemak daarmee,” het hy laggend gesê.